KOMISIJOS SPRENDIMAS
2009 m. kovo 4 d.
kuriuo valstybėms narėms leidžiama priimti tam tikras leidžiančias nukrypti nuostatas pagal Europos Parlamento ir Tarybos direktyvą 2008/68/EB dėl pavojingų krovinių vežimo vidaus keliais
(pranešta dokumentu Nr. C(2009) 1327)
(2009/240/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2008 m. rugsėjo 24 d. Europos Parlamento ir Tarybos direktyvą 2008/68/EB dėl pavojingų krovinių vežimo vidaus keliais (1), ir ypač į jos 6 straipsnio 2 dalį,
kadangi:
(1)
Direktyvos 2008/68/EB I priedo I.3 skirsnyje, II priedo II.3 skirsnyje ir III priedo III.3 skirsnyje pateikti nacionalinių leidžiančių nukrypti nuostatų, kuriose numatoma galimybė atsižvelgti į specifines nacionalines aplinkybes, sąrašai. Šie sąrašai turėtų būti atnaujinami, į juos įtraukiant naujas nacionalines nukrypti leidžiančias nuostatas.
(2)
Siekiant aiškumo, reikėtų visus tuos skirsnius pakeisti.
(3)
Todėl Direktyva 2008/68/EB atitinkamai iš dalies turėtų būti pakeista.
(4)
Šiame sprendime numatytos priemonės atitinka Direktyva 2008/68/EB įkurto Pavojingų krovinių vežimo komiteto nuomonę,
PRIĖMĖ ŠĮ SPRENDIMĄ:
1 straipsnis
Šio sprendimo priede išvardytoms valstybėms narėms suteikiami įgaliojimai įgyvendinti jame nustatytas leidžiančias nukrypti nuostatas vežant pavojingus krovinius jų teritorijoje.
Šios leidžiančios nukrypti nuostatos taikomos nediskriminuojant.
2 straipsnis
Direktyvos 2008/68/EB I priedo I.3 skirsnis, II priedo II.3 skirsnis ir III priedo III.3 skirsnis iš dalies pakeičiami pagal šio sprendimo priedą.
3 straipsnis
Šis sprendimas skiriamas valstybėms narėms.
Priimta Briuselyje, 2009 m. kovo 4 d.